หุ้นผันผวนระวังถูกถล่ม990
สัปดาห์นี้หุ้นเสี่ยงถูกขายทำกำไรหลังขึ้นแรง โบรกเกอร์ให้แนวต้าน 990 จุด
31 ต.ค. 2554

สัปดาห์นี้หุ้นเสี่ยงถูกขายทำกำไรหลังขึ้นแรง โบรกเกอร์ให้แนวต้าน 990 จุด 
ในสัปดาห์ที่ผ่านมา (25-28 ต.ค.) ดัชนีหุ้นพุ่งแรงถึง 6.2% ทำให้นักลง ทุนรายย่อยขาย “หมู” และเกิดคำถามว่าในสัปดาห์นี้จะไปอีกไกลแค่ไหน 
ทั้งนี้ “กูรู” ทั้งหลายเตือนให้ระวังแรงขายทำกำไรแถวๆ แนวต้าน 990 จุด แม้มีโอกาสขึ้นไปแถว 1,000 จุด ตามแรงซื้อคืนของต่างชาติ แนะนำหุ้นกลุ่มพลังงานและปิโตรเคมีที่จะวิ่งนำตลาด แต่วิกฤตหนี้ยุโรปและน้ำท่วมที่รุนแรงขึ้นเรื่อยๆ จะเป็นตัวฉุดไม่ให้ดัชนีไปไกลมากนัก 
ขณะเดียวกัน นักลงทุนต้องติดตามตัวเลขเศรษฐกิจของไทยที่จะออกมาในสัปดาห์นี้ และการประชุมของธนาคารกลางสหรัฐ (เฟด) ในวันที่ 12 พ.ย.นี้ ว่าจะมีมาตรการกระตุ้นเศรษฐกิจหรือไม่ 
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บริษัทหลักทรัพย์ (บล.) เอเซีย พลัส เปิดเผยว่า ดัชนีจะเคลื่อนไหวผันผวน และเผชิญแรงขายทำกำไร จึงแนะนำให้ทยอยขายทำกำไร และรอซื้อที่แนวรับ 950 จุด แนวต้านที่ 990-1,000 จุด ทั้งนี้บริษัทได้ลดเป้าหมายดัชนีปีนี้ลงเหลือ 1,040 จุด 
น.ส.มยุรี โชวิกรานต์ ผู้อำนวยการอาวุโสฝ่ายวิเคราะห์หลักทรัพย์ บล.กิมเอ็ง (ประเทศไทย) กล่าวว่า ให้แนวต้านที่ 990-1,000 จุด แนวรับ 950-930 จุด แนะนำให้ทยอยขายทำกำไร และถือเงินสด 65% ของพอร์ต คาดดัชนีสิ้นปีอยู่ที่ประมาณ 980 จุด ส่วนปีหน้าอยู่ที่ 1,090 จุด 
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ กล่าวว่า ดัชนีมีโอกาสติดแนวต้าน 990 จุด จึงแนะนำให้ขายทำกำไรที่บริเวณดังกล่าว แม้ว่าในระยะสั้นมีโอกาสขึ้นถึงระดับ 1,000 จุด จากแรงซื้อหุ้นคืนของต่างชาติและปัญหาหนี้ยุโรปที่คลี่คลายขึ้น 
นายอภิสิทธิ์ ลิมป์ธำรงกุล ผู้ช่วยผู้อำนวยการฝ่ายวิเคราะห์หลักทรัพย์ บล.เกียรตินาคิน กล่าวว่า หุ้นจะแกว่งตัวในกรอบ 960-1,000 จุด หากยืนเหนือ 960 จุดได้ให้ถือต่อ แต่หากไม่ผ่านให้ขายและรอซื้อกลับที่บริเวณ 930 จุด